Oud-Vrystater kry meeste punte in Spaanse Liga | Maroela Media
Marco Mason (heelagter) se drie en drie doelskoppe het Santboiana 11 punte teen Ordizia in die sak gebring, maar laasgenoemde het met 48-31 gewen.
Mason se spanmaat Dean Rossouw (flank) het ŉ drie gedruk. Hy het die Griffons-trui in die reeks om die Curriebeker gedra.
♦ Christiaan Rust (heelagter) het tien punte vir El Salvador in sy sege van 26-17 oor Valladolid behaal.
Hy het Boland en die Valke in die Curriebeker-reeks verteenwoordig.
♦ Die oud-Ikey Richard Stewart het sy insluiting in Spanje se groep vir die November-toetse met ŉ drie vir Cisneros teen La Villa gevier.
La Villa het die kragmeting met 21-17 gewen.
♦ Hansie Graaff (heelagter), wat die Griffons en Suidwestelike Distrikte in die reeks om die Curriebeker verteenwoordig het, het ses punte met drie doelskoppe bygedra in sy span Massy se nederlaag van 21-32 teen Oyonnax in die Franse Pro D2-liga.
Die wenspan se een slot, Steven Sykes, wat SuperRugby vir die Sharks en die Kings gespeel het, het in sy tweede opeenvolgende wedstryd ŉ geelkaart op die lyf geloop.
♦ Nevers se bankskrumskakel, JC Fraser, het sy span se enigste drie gedruk in sy sege van 21-19 oor Montauban.
Hy het Curriebeker-rugby vir Boland, die Pumas en Griekwas gespeel.
♦ PJ van Lill (bankflank), ŉ Namibiese toetsspeler, het een van Bayonne se drieë gedruk in sy oorwinning van 29-7 oor Bressane.
♦ Gino Lupini (senter), wat vir die Westelike Provinsie se o. 21-span gespeel het, en Italië in sewesrugby verteenwoordig, het een van I Medicei se drieë in sy oorwinning van 33-17 oor Verona in die Italiaanse Top12-liga gedruk.
Hy is verwant aan die eertydse Transvaalse stut Tito Lupini, wat in die heel eerste Wêreldbeker-toernooi vir Italië uitgedraf het.
♦ Kayle van Zyl, ŉ gewese Curriebeker-speler van die Oostelike Provinsie, het ŉ drie vir Calvisano teen Petrarca gedruk.
Laasgenoemde het die kragmeting met 23-18 gewen.
Franse Federale 1-liga
♦ Martin Bezuidenhout (haker) het een van Bourgoin se drie drieë in sy sege van 21-18 oor Grasse gedruk.
Hy het SuperRugby vir die Lions, die Stormers en die Kings gespeel.
Annelene Rossouw · 5 maande gelede
Darem baie Suid-Afrikaanse spelers in Spanje